钦定古今图书集成/明伦汇编/氏族典/第040卷 > 《凌迪知万姓统谱》 > 庞迪
## 钦定古今图书集成/明伦汇编/氏族典/第040卷 > 《凌迪知万姓统谱》 > 庞迪

按《金史庞迪传》：“迪字仲由，延安人。少倜傥，喜读兵书，
习骑射，学推步孤虚之术，无所效用。应募隶泾原路
第三副将，破贼有功，授保义郎。尝从百馀骑，遇夏人
数千，跃马犯阵，敌皆披靡，自是知名。擢为正将，权发
遣泾原路兵马都监。齐国建，权知怀德军兼沿边安
抚使。夏人薄城，迪破之，斩首五百级，获军资羊马甚
众。复破关师古兵”，擢知泾州，未到官，改知镇戎军、沿
边安抚使。已而权淮南东路马步军副总管，总制沂
密、淮阳兼权知沂州。丁父忧去官。寻起复，为环庆路
兵马都钤辖，权知邠州。齐国废，改华州防御使。天眷
元年，除永兴军路兵马都总管兼知京兆府，徙临洮
尹，兼熙秦路兵马都总管。官制行，吏部以武功大夫、
博州团练使特授定远大将军。七年，除庆阳尹，以治
最闻。正隆元年，迁凤翔尹。五年，徙汾阳军节度使。大
定初，复为临洮尹，迁南京路都转运使，徙绛阳军节
度使。卒官，年七十。